奉和聖製送張尚書巡邊
作者：袁暉
朝代：唐

paragraphs: 出師宣九命，分閫用三台。
始應幕中畫，言從天上來。
丹青不獨任，韜略遂雙該。
坐見威稜洽，彌彰事業恢。
旌旗曉雲送，鞞鼓朔風催。
虜氣消殘月，邊聲韻落梅。
羽書雄北地，龍漠寢南垓。
寵戰黃金盡，輸誠白日迴。
離章宸翰發，祖讌國門開。
欲識恩華盛，平生文武材。